|  |  |  |
| --- | --- | --- |
| |  |  | | --- | --- | |  | **Institut for Medicin og Sundhedsteknologi**  15.november 2024 | |

**Referat af møde i Aftagerpanelet for de sundhedsvidenskabelige uddannelser, Aalborg Universitet**

**Tid: Fredag d. 15. november 2024, kl. 12.00 – 16.00**

**Sted: Selma Lagerløfs vej 249, 9220 Aalborg Øst, Bygning 12, lokale 12.02.066**

**Mødet starter med frokost i kantinen kl. 12.00 til 12.30**

*Eksterne deltagere:*

* *Andreas Berg Larsen (ABL),* Aftagerrepræsentant, suppleant, ECCO Shoes
* *Birgith Hasselkvist (BH),* Aftagerrepræsentant, Afsnitsledende sygeplejerske, Tværfaglig Smertecenter
* *Gitte Hørslev Knudsen (GHK),* Aftagerrepræsentant*,* Chef for Sundhedscenter og Genoptræning, Sundheds- og Kulturforvaltningen, Aalborg Kommune
* *Iben Bøgh Bahnsen (IBB)*, Aftagerrepræsentant, Uddannelseschef, Sygeplejerskeuddannelsen, UCN
* *Lisbet Hørslev Pedersen (LHP),* Aftagerrepræsentant, Uddannelseskonsulent, Region Nordjylland
* *Malene Højbjerre (MAH),* Aftagerrepræsentant, Vice President for Biostatistics, Novo Nordisk
* *Morten Hinnerup (MH),* Aftagerrepræsentant, Udviklingschef, Dansk Svømmeunion
* *Torben Poulsen (TP),* Aftagerrepræsentant, Rektor, Aalborghus Gymnasium
* *Tue von Påhlmann (TVP),* Aftagerrepræsentant, Direktør for Social- og Sundhedsforvaltningen, Thisted Kommune (indtil kl. 14.15)

*Mødeleder:*

* *Louise Pape-Haugaard (LPH),* Viceinstitutleder for undervisning og Studieleder, Institut for Medicin og Sundhedsteknologi, Aalborg Universitet

*Interne deltagere:*

* *Dan Stieper Karbing (DSK),* Formand for Studienævnet for Sundhed og Teknologi, Aalborg Universitet
* *Jesper Franch (JF),* Forperson for Studienævnet Idræt og Folkesundhedsvidenskab, Aalborg Universitet
* *Susanne Näsfors (SN),* Studienævnssekretær for Studienævn for Idræt og Folkesundhedsvidenskab, Aalborg Universitet, referent
* *Louise Juvoll Madsen (LJM),* Kvalitetsmedarbejder på Institut for Medicin og Sundhedsteknologi, Aalborg Universitet, referent

*Afbud:*

* *Birgitte Nielsen (BN),* Aftagerrepræsentant, Direktør, DGI Nordjylland
* *Jeppe Emmersen (JE),* Prodekan for uddannelse, Det Sundhedsvidenskabelige Fakultet, Aalborg Universitet
* *Mads Rytter Andersen (MRA),* Aftagerrepræsentant, Partner og fysioterapeut, FysioDanmark Aalborg
* *Morten Albæk Skrydstrup (MAS),* Aftagerrepræsentant, Afdelingsleder, Fysio- og Ergoterapi, Aarhus Universitetshospital
* *Pernille Lykkegaard (PL),* Strategisk Rådgiver, Den Sundhedsvidenskabelige Fakultet, Aalborg Universitet
* *William Marin Wedde (WMW),* Næstforperson for Studienævnet for Idræt og Folkesundhedsvidenskab, Aalborg Universitet
* *Tim Herbst (TH),* Aftagerrepræsentant, Adm Direktør, Health Group A/S

**Referat:**

1. **Velkomst og præsentation af deltagere v/ Louise Pape-Haugaard (kl. 12.30-12.35)**

*LPH bød velkommen og alle deltagerne præsenterede sig selv.*

1. **Godkendelse af dagsorden v/ Louise Pape-Haugaard (kl. 12.35- 12.40)**

*Dagsordenen blev godkendt.*

1. **Siden sidst og status på uddannelser v/ Louise Pape-Haugaard (kl. 12.40- 13.15)**

Orientering om optag, bestand og fastholdelse på hhv. Folkesundhedsvidenskab, Muskuloskeletal Fysioterapi, Idræt samt Master i Smertevidenskab, samt orientering omkring om processen for dette års kvalitetsopfølgning.

Til orientering:

Bilag 1: Læs om [Idræt Bachelor-uddannelsen](https://www.aau.dk/uddannelser/bachelor/idraet) her samt [studieordningen](https://studieordninger.aau.dk/2022/32/3379).

Bilag 2: Læs om [Idræt Kandidat-uddannelsen](https://www.aau.dk/uddannelser/kandidat/idraet) her samt [studieordningen](https://studieordninger.aau.dk/2022/35/3373).

Bilag 3: Læs om [Folkesundhedsvidenskab Kandidat-uddannelsen](https://www.aau.dk/uddannelser/kandidat/folkesundhedsvidenskab) her samt [studieordningen](https://studieordninger.aau.dk/2022/35/3380).

Bilag 4: Læs om [Muskuloskeletal Fysioterapi Kandidat-uddannelsen](https://www.aau.dk/uddannelser/kandidat/muskuloskeletal-fysioterapi) her samt [studieordningen](https://studieordninger.aau.dk/2022/35/3374).

Bilag 5: Læs om [Master i Smertevidenskab](https://www.aau.dk/uddannelser/efteruddannelse/master/smertevidenskab-og-tvaerfaglig-smertebehandling) her samt [studieordningen](https://studieordninger.aau.dk/2022/36/3190).

*LPH orienterede om, at optaget på kandidatuddannelsen i Muskuloskeletal Fysioterapi (MSK FYS) de seneste to år været for lavt (se vedlagte slides), og derfor er der en generel bekymring for fremtiden for denne uddannelser. DSK fortalte, at der har været arbejdet med at indføre mere hybridundervisning for at gøre uddannelsen mere attraktiv for ansættelsessteder og for mulig studerende. LPH understregede, at det er vigtigt med en balance for at sørge for et godt studiemiljø, som fremmes ved fysisk fremmøde. BH fortalte, at fysioterapeuterne i hendes virksomhed har brug for, at der er mere fokus på kognitiv funktionel terapi som emne i studieordningen, hvor det kognitive kobles med undervisning i fysiologi, hvilket GHK var enig i.*

*Optaget på kandidatuddannelsen i Folkesundhedsvidenskab (FSV) har ligeledes været faldende, og der har været arbejdet med tilrettelæggelsen af suppleringskurset for professionsbachelorerne, da hypotesen er, at det er denne tilrettelæggelse, der gør, at mange optagne studerende takker nej til den tilbudte studieplads. IBB tilføjede, at der faktisk udbydes et valgfag på UCN, som skal gøre de studerende klar til at gå direkte ind på uddannelsen uden suppleringskurset. Der var enighed om, at dette skal kommunikeres tydeligere ud.*

*GHK vurderede, at ansøgere, der kommer fra arbejdsmarkedet, kan få kolde fødder inden studiestart, da det at påbegynde uddannelse på ny har store konsekvenser. TVP foreslog, om man kunne spørge dem, der takker nej til studiepladsen, hvad det præcist er, de takker nej til. ABL spurgte ind til, om suppleringskurset kunne integreres på 1. semester, og JF svarede, at muligheden allerede har været drøftet, men at fagmiljøet vurderede, at det ville være for stor en belastning for de studerende. LPH tilføjede, at det er positivt for de studerende at blive introduceret for studiemiljøet igennem suppleringskurset, inden selve studiet starter.*

*LPH understregede, at udfordringen også ligge i, at AAU ikke har en bacheloruddannelse i FSV, der føder ind til kandidatuddannelsen. TVP og BH var enige i, at der var forskel på, om kandidaten i FSV også har en bacheloruddannelse i FSV, og at det var afgørende, at det faglige niveau var i orden.*

*LPH orienterede videre, at optaget ligeledes var faldende på bacheloruddannelsen i Idræt (IDR BA). De studerende på Idræt har i gennemsnit 3,7 sabbatår, inden de starter på studiet, og der er derfor en udfordring at vide, hvor markedsføringen mod disse skal rettes hen. Derudover er der et stort frafald på uddannelsen hen over de tre år, og TVP konkluderede, at dette tydede på, at de studerende på Idræt ikke er særligt målrettede. De mange sabbatår tydede ligeledes på, at man i forvejen har med tvivlere at gøre, understrege BH. LPH fortalte, at de fleste studerende falder fra pga. personlige årsager eller pga. et fortrudt studievalg.*

*IBB spurgte, om den faldende interesse for Idrætsuddannelsen på landsplan har at gøre med manglende jobmuligheder, og JF forklarede, at hvis ikke man vil gå undervisningsvejen, kan karrieremulighederne være lidt svære at få øje på. TVP tvivlede på, om budskabet omkring, hvilke kompetencer man har, når man har læst Idræt, kommer langt nok ud, hvilket JF og LPH var enig i og pointerede, at Idrætsuddannelsen ikke bliver solgt godt nok, men at der er mange gode narrativer.*

*MH fortalte, at der på et tidspunkt var en mætning i markedet ift. idrætsuddannede og foreslog at nedtone det fysiologiske og øge det samfundsvidenskabelige aspekt i uddannelsen for bedre at kunne løfte foreningsarbejdet, som MH vurderede, i fremtiden får brug for en stor indsats. TP fortalte, at han i gymnasiet oplever et fald i ansøgere til idrætsstillinger og at der snart bliver flere stillinger ledige, da en stor gruppe gymnasielærere er pensionsmodne. ABL mente, at der ville være godt, hvis Idrætsuddannelsen blev italesat i højere grad på gymnasierne fx ved brug af ambassadører. TVP var enig i, at der snart bliver brug for kandidater, der kan understøtte idrætsforeningerne og har forståelser for at skabe kultur. Samtidig mente TVP, at navnet på Idrætsuddannelsen er intetsigende og støttede op om at arbejde på at revidere uddannelsens navn.*

*På kandidatuddannelsen i Idræt (IDR KA) er der et kæmpe fald i ledigheden, hvilket er meget positivt. I dimittendundersøgelsen findes yderligere information om, hvor kandidaterne har fået arbejde og denne kommer senere, men K-VIP arbejder på et alumnenetværk for at kunne følge kandidaterne tættere. Faldet i ledighed kan muligvis have at gøre med almindelige markedskræfter og generel lav ledighed i samfundet.*

*Masteruddannelsen i Smertevidenskab har optag hvert andet år og havde optag i år, hvor modulerne også blev udbudt som enkeltfag på baggrund af aftagerpanelets tidligere anbefaling. Optaget har desværre været lavt, og BH fortalte, at det kunne skyldes, at regionen har lukket for al eftervidereuddannelse i dette år.*

1. **Drøftelse af aftagernes perspektiver og fremtidige behov i forhold til de forestående ændringer i uddannelserne, der skal iværksættes, når kandidatreformen træder i kraft v/ Louise Pape-Haugaard (kl. 13.15-14.45)**

I 2023 blev der indgået en politisk aftale om fremtidens kandidatuddannelser. De endelige rammer og centrale elementer i den nye kandidatreform er endnu ikke på plads, men alle videnskabelige hovedområder bliver berørt i forskellig grad. Hovedelementerne i aftalen er, at 10% af alle kandidatuddannelser skal forkortes fra 2 til 1¼ år i 2030 og yderligere 20% af kandidatuddannelserne skal i 2034 være erhvervskandidater, hvor de studerende arbejder ved siden af studierne. Universiteterne har fra januar 2025 tre år til at udvikle og få godkendt de nye uddannelser, hvorfor vi har behov for aftagernes input til det kommende arbejde.

På baggrund af et kort oplæg om hvilke scenarier udspillet til kandidatreformen muliggør for instituttets uddannelser, faciliteres et gruppearbejde, hvor aftagerne bl.a. bedes drøfte, hvilke elementer i uddannelserne I ser som essentielle samt give jeres input til, hvordan uddannelserne kan tilrettelægges, sådan at uddannelserne også fremadrettet har relevans for arbejdsmarkedet og imødeser aftagernes behov.

Aftagere opdeles i grupper på baggrund af uddannelsernes hovedområde:

Naturvidenskabeligt hovedområde: Idræt

Sundhedsvidenskabeligt hovedområde: Folkesundhedsvidenskab,

Muskuloskeletal Fysioterapi (Smertemaster)

*LPH orienterede kort om processen for kandidatreformen og de forskellige mulige tilrettelæggelsesscenarier af 75 ECTS-uddannelser samt erhvervskandidatuddannelser. Aftagerne blev inddelt i grupper, der skulle arbejde i gruppearbejde om forskellige spørgsmål.*

*Input fra gruppe 1:*

*JF præsenterede, at gruppen havde foreslået, at den afsluttende opgave startes allerede i foråret og ikke kun ligger de sidste to måneder på en 75 ECTS-idrætsuddannelse, hvor der kan være udfordringer med bemanding. Derudover foreslog gruppen at ligge tre kurser på 5 ECTS på 1. semester samt et 15 ECTS-projektmodul. Aftagerne i denne gruppe ønskede, at PBL fyldte meget på en 75 ECTS-uddannelse, da dette er vigtige kompetencer for aftagerne. På 2. semester foreslog gruppen at lægge to kurser på 5 ECTS samt en 20 ECTS-projektopgave, der bliver foreløberen til den afsluttende opgave på 15 ECTS. Koblingen til uddannelsen på 120 ECTS ligger i, at en tofags Idrætsuddannelse også i dag har 75 ECTS på Idræt og 45 ECTS på sidefaget.*

*Input fra gruppe 2:*

*Gruppen anbefalede model 1 som første prioritet, da denne er nemmest at implementere i arbejdsgivers planlægning ift. opgaver, og man får således i denne version kontinuitet i både studie og på arbejdspladsen. Ulempen i modellen kunne være, at der er arbejdspres fra både studie og arbejdsgiver på den studerende. Gruppen gav model 3 en anden prioritet, da de så det som en ulempe, at den studerende i den første periode som nyansat ikke er til stede i virksomheden. Dette er dog ikke et problem, hvis den studerende allerede er ansat og kender virksomheden, inden denne påbegynder sin erhvervskandidatuddannelse. Her så gruppen dog en yderligere udfordring, da de ikke mente, at en allerede ansat ville finde det attraktivt at gå ned på den løn, der tilbydes en erhvervskandidatstuderende. Der blev foreslået at tilbyde den studerende en ’snuse-praktik’ i virksomheden under den første studieperiode for at møde virksomheden, mens man er på studie. Gruppen gav model 2 en tredje prioritet, da de korte arbejdsperioder ikke er nemme for virksomheden at håndtere ift. planlægning af opgaver.*

*Input fra gruppe 3:*

*Gruppen var bekymret for, at hvis aftalen mellem en virksomhed og en erhvervskandidat i MSK FYS skal indgås som et forpligtende samarbejde, vil virksomheden ikke have indflydelse på hvilken kandidat, virksomheden får. Der var en bekymring, om ansøgere til en erhvervskandidatuddannelse i MSK FYS, ville blive de nyuddannede fysioterapeuter, der ikke formår at komme i job og derfor mere af nød end af lyst vælger at læse videre.*

*Gruppen så en udfordring i tilrettelæggelsen i model 2, i hvordan virksomheden skulle sikre progression i opgaverne, da det ikke er hensigtsmæssigt, at den studerende – på grund af de korte arbejdsperioder – helst skal have udviklingsopgaver og ingen driftsopgaver. Denne tilrettelæggelse ville give mange skift mellem studie og arbejdsplads, som ville passe dårligt sammen med arbejdsopgaver. Gruppen anbefalede tilrettelæggelsen i model 1 som første prioritet, da denne havde mest kontinuitet for både studie og virksomhed og valgte tilrettelæggelsen i model 3 som anden prioritet, men var bekymrede for tilknytningen til arbejdspladsen, når den studerende starter med at være en periode på studiet.*

**Kaffepause kl. 14.45 – 15.00**

1. **Drøftelse af de studerendes fremtidige AI-kompetencer v/ Louise Pape-Haugaard (15.00-15.45)**

Som uddannelsesinstitution skal vi forholde os til, hvordan generativ AI kan anvendes som et redskab i uddannelserne. Det er fakultetets vision, at alle uddannelser rummer en stor forståelse for sundhed, menneske og teknologi, hvorfor arbejdet med AI i uddannelserne giver anledning til at arbejde mere systematisk og strategisk med udmøntning af fakultetets vision på uddannelsesområdet. Det vil kræve omstrukturering og evt. nytænkning af undervisnings- og eksamensformer.

Der ønskes en generel drøftelse af, hvilke behov aftagerne har i forhold til de fremtidige dimittenders kompetencer på bruger-, skaber-, samt refleksivt niveau i forhold til generativ AI/maskinlæring/robotteknologi.

Inspirationsspørgsmål til drøftelsen:

1. Hvad er der behov for, at vores dimittender kan i forhold til generativ AI, som brugere/skabere af disse værktøjer og i refleksion over generativ AI’s rolle i samfundet?
2. Hvad er der behov for, at vores dimittender kan i forhold til AI/maskinlæring/robotteknologi, som brugere/skabere af disse værktøjer og i refleksion over værktøjernes rolle i samfundet?

*DSK præsenterede Dansk IT’s anbefalinger omkring styrkelse af danskernes digitale kompetencer på bruger, skaber og refleksivt niveau (se vedlagte slides).*

*GHK fortalte, at alle i Aalborg Kommune kan bruge Copilot, og at det er vigtigt, at de studerende kan forholde sig til redskabet og kan vurdere resultaterne. Aalborg Kommune var interesseret i at bruge AI-løsninger i fx visiteringsløsninger, men har etiske og juridiske udfordringer ift. databehandling, og GHK vurderede, at loven endnu ikke er udviklet til at håndtere AI-problematikker. TP fortalte, at undervisningsministeriet har forbudt brugen af AI i eksamenssammenhænge, men at gymnasieeleverne bruger det i deres daglige arbejde.*

*MAH fortalte, at de i Novo Nordisk bruger AI i forskellige effektiviseringssammenhænge på både bruger og skaber niveau og har deres interne system, da deres oplysninger er fortrolige. AI bruges både til kodning samt generativ AI.*

*BH mente, at der var stor forskel i kvaliteten af sundhedsdata og derfor vigtigt, at de studerende kan skelne. ABL fortalte, at de i ECCO anvender AI i alle mulige sammenhæng, men at der er fokus på ikke at fodre AI med fortrolige data. ABL understregede samtidigt, at det var vigtigt at være kritisk og at kunne prompte sådan, at man fik resultater uden at afgive fortrolige informationer.*

*GHK afsluttede diskussionen med at sætte spørgsmålstegn ved, om de studerende skal have samme faglige fundament, som ansås som nødvendigt tidligere. DSK uddybede, at man måske kunne sammenligne med, da lommeregneren kom og hovedregning derfor ikke længere havde samme vægtning hos den studerende. Udviklingen i værktøjer fordrer måske, at fagligheden skal læres på en ny måde. IBB tilføjede, at hun for nylig på en stor uddannelseskonference fik fortalt, at der i fremtiden vil blive størst efterspørgsel på kandidater inden for filosofi, videnskabsteori og etik.*

1. **Aftagerpanelets medlemmer har ordet (kl.15.45-16.00)**

Her er der mulighed for, at medlemmerne kan bringe emner ind, som de mener, vi med fordel kan være opmærksomme på eller der skal sættes fokus på.

*BH foreslog, at aftagerpanelet fortsat havde fokus på, hvilket behovet der er for hvilke uddannelser og udviklingen af disse.*

1. **Afslutning på mødet v/ Louise Pape-Haugaard (kl. 16.00)**

*LPH takkede alle medlemmerne for deres deltagelse og for gode input.*